VII. Hlavnými záležitosťami týkajúcimi sa auditu sú tie, ktoré sme podľa nášho odborného úsudku považovali za najvýznamnejšie pri audite konsolidovanej účtovnej závierky Európskej únie za príslušné obdobie. Týmto záležitostiam sme sa venovali v kontexte nášho auditu finančných výkazov ako celku, ako aj pri formulovaní nášho stanoviska k nim, no k týmto záležitostiam nevyjadrujeme osobitné stanovisko. Posúdili sme postup účtovania záruky Európskeho fondu pre strategické investície (EFSI) v súvislosti s kapitálovými portfóliami VIII. Európsky fond pre strategické investície (EFSI) je spoločná iniciatíva, ktorú v roku 2015 ( 5 ) vytvorila EÚ a skupina EIB na podporu investícií v celej EÚ prostredníctvom zvýšenia kapacity skupiny EIB na podstupovanie rizík. V rámci tejto iniciatívy sa z rozpočtu EÚ poskytne záruka vo výške až do 16 mld. EUR ( 6 ) na pokrytie potenciálnych strát operácií EFSI v súvislosti s investíciami v rámci okna pre infraštruktúru a inovácie a okna pre malé a stredné podniky (ďalej len „okno pre MSP“) ( 7 ) IX. Na túto oblasť sme sa zamerali v minulých rokoch, pretože usporiadanie EFSI spôsobilo niekoľko zložitých účtovných problémov, ktoré vyplynuli zo spôsobu spolupráce medzi EÚ a EIB. V novembri 2017 účtovník Komisie konzultoval s poradnou skupinou expertov o vhodnom účtovnom postupe v súvislosti s kapitálovými operáciami v rámci okna pre MSP, na ktoré EÚ poskytuje záruku. Na základe poskytnutej rady a po uplatnení odborného úsudku účtovník Komisie vyjadril záver, že Komisia nemá kontrolu nad EFSI a ani sa o takúto kontrolu nedelí s EIB ( 8 ) . To znamená, že v konsolidovanej ročnej účtovnej závierke EÚ za rok 2017 sa záruka EÚ udelená skupine EIB považuje za: a) záväzok z finančnej záruky dlhového portfólia okna pre infraštruktúru a inovácie; b) finančnú rezervu dlhového portfólia okna pre MSP; c) derivát (finančné aktívum alebo záväzok vykazované v reálnej hodnote cez prebytok alebo deficit) oboch kapitálových portfólií. X. Posúdili sme postup účtovania záruky EFSI v súvislosti s kapitálovými portfóliami. Usúdili sme, že nemá vplyv na pravdivý a verný obraz, ktorý poskytuje konsolidovaná ročná účtovná závierka EÚ za rok 2017. Posúdili sme záväzky týkajúce sa dôchodkov a ostatných zamestnaneckých požitkov XI. Súvaha EÚ zahŕňa záväzok týkajúci sa dôchodkov a ostatných zamestnaneckých požitkov, ktorý bol na konci roku 2017 vo výške 73,1 mld. EUR. Ide o jeden z najvýznamnejších záväzkov v súvahe a tvorí takmer tretinu celkových záväzkov v roku 2017 vo výške 236,5 mld. EUR. XII. Väčšia časť tohto záväzku týkajúceho sa dôchodkov a ostatných zamestnaneckých požitkov (64,0 mld. EUR) sa vzťahuje na systém dôchodkového zabezpečenia úradníkov a ostatných zamestnancov Európskej únie (ďalej len „PSEO“). Tento dôchodkový záväzok pokrýva „stanovené požitky“ zaručené podľa článku 83 služobného poriadku úradníkov Európskych spoločenstiev (ďalej len „služobný poriadok“) a článku 4 ods. 3 Zmluvy o Európskej únii (ZEÚ). Záväzok zaúčtovaný v účtovnej závierke je vyjadrením sumy, ktorá by bola vložená do dôchodkového fondu, ak by bol takýto fond zriadený na uhrádzanie záväzkov v súvislosti so starobnými dôchodkami ( 9 ) . Okrem starobných dôchodkov zahŕňa aj invalidné dôchodky a dôchodky vyplácané vdovám, vdovcom a sirotám bývalých zamestnancov EÚ. Podľa článku 83 služobného poriadku sa dávky uhrádzané v rámci dôchodkového systému účtujú na ťarchu rozpočtu EÚ. Za platbu dávok spoločne ručia členské štáty a úradníci prispievajú na náklady súvisiace s financovaním tohto systému jednou tretinou. XIII. PSEO je povinný zamestnanecký dôchodkový systém pre úradníkov EÚ, v ktorom sa príspevky zamestnancov a inštitúcií a orgánov, ktoré ich zamestnávajú, používajú na financovanie budúcich dôchodkov. Je navrhnutý tak, aby bol prostredníctvom úprav miery príspevkov do systému a veku odchodu do dôchodku automaticky v poistno-matematickej rovnováhe. Počet a rôznorodosť parametrov používaných na výpočet dlhodobej prognózy nákladov na dôchodky vyzdvihujú poistno-matematický charakter tohto výpočtu, ktorý každoročne vykonáva Eurostat. XIV. V rámci auditu sme hodnotili poistno-matematické predpoklady a výsledné ocenenie dôchodkového záväzku. Skontrolovali sme číselné údaje, poistno-matematické parametre, výpočet záväzku i prezentáciu v konsolidovanej súvahe a v poznámkach ku konsolidovaným finančným výkazom. Ako sa uvádza v poznámke 2.9 ku konsolidovaným finančným výkazom, Komisia naďalej pracuje na posilnení svojich postupov na výpočet záväzkov súvisiacich so zamestnaneckými požitkami, čo budeme priebežne monitorovať. Posúdili sme časovo rozlíšené náklady uvedené v účtovnej závierke XV. Na konci roka 2017 sa hodnota oprávnených výdavkov, ktoré príjemcom už vznikli, no ktoré ešte nevykázali, odhadovala na 101 mld. EUR (na konci roka 2016: 102 mld. EUR). Tieto sumy boli zaznamenané ako časovo rozlíšené náklady ( 10 ) XVI. Preskúmali sme metodiky a systémy kontroly, ktoré boli v súvislosti s koncoročnými odhadmi uplatnené v hlavných generálnych riaditeľstvách. Vybrali sme vzorku faktúr a platieb v rámci predbežného financovania a tieto prvky sme analyzovali s cieľom posúdiť riziko nesprávnosti týchto časovo rozlíšených nákladov. Účtovné útvary Komisie sme požiadali o dodatočné vysvetlenie k všeobecnej metodike. XVII. Môžeme vyvodiť záver, že odhad celkovej sumy časovo rozlíšených nákladov uvedený v konsolidovanej súvahe zodpovedá realite. Posúdili sme možný vplyv vystúpenia Spojeného kráľovstva z Európskej únie na účtovnú závierku za rok 2017 XVIII. Dňa 29. marca 2017 Spojené kráľovstvo oficiálne oznámilo Európskej rade svoje rozhodnutie vystúpiť z Európskej únie (EÚ). Dňa 22. mája 2017 začali rokovania o dohode o vystúpení medzi EÚ a Spojeným kráľovstvom. XIX. V časti 5 (Finančné ustanovenia) návrhu dohody o vystúpení z 19. marca 2018 týkajúcej sa finančného vyrovnania sa uvádza, že Spojené kráľovstvo uhradí všetky svoje záväzky vyplývajúce zo súčasného a z predchádzajúceho viacročného finančného rámca, akoby bolo stále členským štátom. XX. Na základe týchto informácií sme dospeli k záveru, že účtovná závierka k 31. decembru 2017 správne odráža situáciu procesu vystúpenia.